2000 के आसपास जब यह कविता अशोक सेंगर जी द्वारा निकाले एक संकलन में आई तो गोवा की जेल से सुधीर शर्मा जी का पत्र मिला मुझे । यह मेरी वयस्क दौर की पहली कविता थी और कविता पर पाठक द्वारा मिला पहला पत्र था वह। पत्र ने मुझे एक अभूतपूर्व आत्मविश्वास और उल्लास, अपनेपन से भर दिया । पत्र की लगन और सच्चाई ने मन को छुआ। आज जब इस कविता को आपके साथ साझा कर रही हूँ तो इस ऐतिहासिक पत्र को भी साझा करने का मन करता है। मुझे विश्वास है कि बाबूजी होते तो उन्हें भी यह पत्र अपरिमित सुख देता …वैसा ही जैसा कि उन्हें कभी मेरे बचपन में हजारीप्रसाद द्विवेदी जी के मुंह से निकले उस वाक्य से मिला था, ‘ धन्य है वो जनक जिसने इस कन्या को जन्म दिया।’ जो उन्होंने मेरे द्वारा 14 वर्ष की आयु में लिखितआलेख -मर्यादा पुरुषोत्तम राम-की प्रशंसा में कहा था, पूरे स्कूल के आगे और स्कूल के खचाखच भरे सभागार में, मंच से। धीर गंभीर बाबूजी की आंख से भी स्नेहधारा बह चली थी तब। उनके चेहरे पर दीप्त वह संतोष संभवतः, मेरे जीवन की एक यादगार उपलब्धि है। कई साल बाद श्री विभूति नरायण राय जी से पता चला था कि सुधीर शर्मा जी उनकी गांव में लाइब्रेरी चला रहे हैं। आज बाबूजी के साथ-साथ उन्हें भी वन्दन करती हूँ कि उनका वह पत्र यूँ मेरी लेखन-यात्रा की प्रेरणा बना।